Je Huoz diz Charvoz, de Borbone, honz Girart escuier, fil Thierri Lembargie, qui fui, fais savoir a toz cels qui ces presentes lettres verront et orront que je par la volenté, par lou lox et par l'ouctroi lou devant dit Girart, mon signor, et mon signor Renier chevalier, signor de Borbone, et de Mathouz, ma femme, et de mes anfanz Wyeneit et Lambeleit, ai vendu en heritaige permeinnaublement a l'abbé et au couvent de Moirimont une pièce de pré con appelle Englers, qui siet devant lou molin de Moirimont con dit lou molin mon signor Hugue, desoz Borbone, apres lou prei de Moirimont, la quelx piece de prei estoit de non tenement, por set livres et demie de tornois, les quelx set livres et demie de tornois j'ai receu entierement en bons deniers compez de l'abbé et du couvent de Moirimont par la main dan Girart, lou grant cellerier de Moirimont, et me tieng bien apaiez et asinez des dites set livres et demie de tornois, et les ai emploiez et mis en mon prouaige et me sui devestuz de la possession de la dite piece de prei et en ait revestu l'abbé et lou covent de Moirimont par la main au devant dit cellerier, et ai promis et promeit par bone foi senz boistie et senz trecherie et en obligei moi et mes hoirs qui sunt et qui serunt a garentir et apasier et adelivrer lealement la dite piece de prei toz jors mais a l'eglise et a l'abbé et au couvent de Moirimont contre totes gens et de totes gens jusque a droit, et ai promis et promeit par ma foi donee corporelment en leu de sairement pour moi et por mes hoirs qui sunt et qui serunt que je ne mui hoir ne irons ne ne ferons encontre ceste vendue par nos ne par autrui jaimais en nul tans, et se aucuns autres aloit encontre ou reclamoit, nos ne li consentiriens mie, mas en feriens con lou garant et con leal jusque a droit, et por ce que ce soit chose ferme et estauble a tozjors, jai fait saelleit ces presentes lettres dou seel mon signor Renier, signor de Borbone devant dit. Et je devant diz Renier, sire de Borbone, lous et outroi ceste vendue et la confermoi comme ce que muet de mon fié, sauf ce que je i retiens ma garde, et ai saelees ces presentes lettres de mon seel, a la proiere et a la requeste dou dit Huot et de sa femme et de ses enfanz et de Girart lor signor desus nommez en tesmoignaige de veritei; Ce fut fait l'an de l'encarnation Notre Signor mil douz cenz quatre vinz et quatre, el mois d'avril.